Адыгэ хъуэхъухэр (2)

ЦIыхубзхэм хуэгъэза хъуэхъу

Гъатхэ гъагъэм фыринэщэнэу,
Къызэрывэджэр Дыщэнэу,
Дыгъэ набзийкIэ зывгъэпскIыу,
Уэшх къабзэкIэ зывгъэнщIыу,
Фи щхьэщыгур уафэ нэхуу,
ФыщылажьэкIи зывгъэпсэхуу,
Фи бзэр IэфIрэ, фыIэ щабэ Iу щабэу,
ФызыдэкIри насып джабэу,
ФызэIэбым псэ хэфлъхьэу,
Фызэплъ псор вгъэхъужу,
ХъуэпсапIэхэр пцIы мыхъужу,
Гъэсэныгъэр къывэбэкIыу,
Насып дыгъэр къыфхукъуэкIыу,
Сэтэней гуащэ хуэдэу фыIущу,
Мэлэчыпхъу хуэдэу фыдахэу,
Лашын хуэдэу фыбланэу,
ХэвдыкIыр дыщэ Iуданэу,
Фи къэфэкIэр Iэдэбыу,
Фи гухэлъхэр псынэпс къабзэу,
Узыншагъэр фибатэрэ,
ЩIэгъэкъуэн фыкъытхуэхъуу
Фы лъэпкъ гъэбагъуэу
Сабий узыншэхэр къыфщIэхъуу,
Ди цIыхубз дыщэхэр
Тхьэм куэдрэ фигъэпсэу.

Адыгэ ныпым и хъуэхъу

Адыгэ ныпыр дыгъэм пэлыдрэ,
Кавказ къуршыжьхэр къыпэлыдыжу,
Уафэм дэтхьеймэ ди Шыхулъагъуэу,
ЩIылъэм къетхьэхмэ ди гъуазэу,
Жьы къабзэм бгъэ лъэщу дэхуарзэу,
ГуфIэгъуэ махуэхэм хуэтIэту,
Гузэвэгъуэ махуэхэм дызэхуишэу,
Шабзищыр мамырыгъэм и телъхьэу,
Вагъуэхэр мыужьыхыжу къаблэу,
ДыщэпскIэ дарэ мыукъуейуэ,
Емыбэкъуэхрэ дэбэкъуейуэ,
Гъагъэрэ нэр итхьэкъуу пщIыпщIу,
Уардагъэр и кIэрыщIэн зэпыту,
Жьыбгъэ бзаджэм и къарур икъутэрэ,
Езыр зыми яхуэмыубзытэу,
Iуащхьэмахуэ и щыгум щыхуарзэу,
Лъэпкъ зэбгырыдзар зы дищIыжарэ,
И жьауэм афIэкIа дыщIэмыкIыжу,
МафIэ зыгъэхуабэр мыункIыфIыжу
Адыгэ ныпыр Тхьэм тхуэмахуэн ищI.

Пщащэм хуэгъэза хъуэхъу

Уафэм лыду ис вагъуэхэм уефIэкIыу,
Уи гурылъхэр пхузэфIэкIыу,
Iуэху гугъухэри пхузэфIэгъэкIыу,
Насып махуэхэр пхузэблэкIыу,
Удз тхьэIухудым хуэдэу угъагъэу,
Дыгъэ бзийхэр къодэхащIэрэ,
Гъатхэ губгъуэу ущIэращIэу,
Псы ежэхым хуэдэу уIущащэу,
Пшынэм хуэдэу уубзэрабзэу,
Узэфэ псыр къэбзабзэу,
Уи гъуэгур зэщIэгъагъэрэ,
Узыншагъэ быдэр уи благъэу,
Ныбжьэгъухэр къыпхуэпэжрэ,
Пэжыныгъэр псом япэ ибгъэщу,
Уи Iэпэм дыщэр къыпыщэщу,
Уи пщэдейм насыпыр къыщIэщэщу,
Уи благъэхэр къыпщхьэщытрэ,
Мазэ дахэр жэщкIэ уи гъуазэу,
Гушхуэныгъэм гупэр къыпхуигъазэу,
Уафэ нурым фIыгъуэр щыуфэразэу,
Нобэ хуэдэу сыт щыгъуи удахэу,
Нэщхъеигъуэр къыппекIуэкIрэ,
Дыгъэр жэщым къыпхукъуэкIыу,
Умыдзыхэрэ, ажэгъуэмэу ущIэращ1эу,
Махуэ лъапIэхэр пхуэбатэрэ,
Уи хъуэпсапIэхэр къэкIуатэу,
Уи нэхэм гуф1эгъуэ нэпсыр къыщIэжу,
Тхьэм илъэс куэдкIэ уигъэпсэу.

Шыбзыхъуэ Астемыр

http://a-shibzukho.livejournal.com/22207.html